રોજની જેમ લોકોની અવરજવર, કોઇપણ સમયે જોંગીગ કરવા નીકળી પડતા સ્પોર્ટ કોન્શીયસ લોકો, બુટ અને સ્વેટર પહેરાવેલ કુતરાઓને લઇ ચાલવા નીકળતા પશુપ્રેમી લોકો, જાહેરમાં કોઈનીય ચિંતા કર્યા વિના પ્રેમમગ્ન પ્રેમાળ લોકો, અનેકાનેક લોકો પણ તોય ખબર નહી એક અજબની શાંતિ… સામસામે મળેલા અજાણ્યા વ્યક્તિઓ કદાચ એકબીજાને સ્મિત ન કરે તે માની શકાય પણ અહીંતો સામસામે મળેલા કૂતરાય એક બીજાની સામે ભસે નહી… સ્વયમને આ બધું જોઈ મજા આવતી. ઉંડે ઉંડે થતું કે આ દેશ કરતા મારા દેશમા એટલુ તો છે – વ્યક્તિ અને પશુ પોતાની જાત તો ભૂલ્યા નથી જ.